**Broj: T09 0 KTPO 0080618 15**

**Sarajevo, 30.09.2021. godine**

**KANTONALNI SUD U SARAJEVU**

**Sudija za prethodno saslušanje**

Na osnovu člana 45. stav 2. tačka i), člana 241. stav 1. Zakona o krivičnom postupku FBiH, podižem

**O P T U Ž N I C U**

Protiv:

1. **SEAD HECO,** rođen 1963. godine, JMBG ............., nastanjen u ulici ..............., državljanin BiH, po narodnosti Bošnjak, završio SSS - Srednju medicinsku školu, po zanimanju direktor i odgovorno lice u pravnom licu “Hecoprom” d.o.o. Sarajevo, srednjeg imovnog stanja, oženjen, otac petero djece - dvoje punoljetne i troje maloljetne, služio vojni rok u Požarevcu, neosuđivan, ne vodi se drugi krivični postupak protiv njega;
2. **Pravno lice “Hecoprom”** **Trgovina na veliko i malo d.o.o. Sarajevo, ...........** sa sjedištem u Sarajevu, u ulici Džemala Bijedića bb, Ilidža, zastupnici pravne osobe Sead Heco i ............ kao članovi Društva,

**Što su:**

1. U periodu od 01.01.2009. godine do 31.01.2014. godine, Sead Heco, kao direktor i odgovorno lice u pravnom licu „Hecoprom” Trgovina na veliko i malo d.o.o. Sarajevo, sa sjedištem u Sarajevu, u ulici Džemala Bijedića bb, općina Ilidža, dakle, kao odgovorna osoba u pravnom licu u smislu člana 276. stav 1. Zakona o privrednim društvima i člana 12. stav 2. Zakona o računovodstvu i reviziji u FBiH, postupajući suprotno članu 7., članu 11. stav 2. i članu 19. Zakona o porezu na plaću(„Službene novine FBiH“, broj: 26/96, 27/97, 12/98, 29/00, 54/00, 16/01, 7/02, 27/02, 6/04), kojim su propisani obveznici i rokovi plaćanja i naplate poreza za pravna i fizička lica, svjesno i htijući nije davao zahtijevane podatke o oporezivom prihodu i poreznim obavezama koje su dospjele za prijavu i uplatu, te protivno članu 11. i 11a. Zakona o doprinosima („Službene novine FBiH“, broj: 35/98, 54/00, 16/01, 37/01, 1/02, 17/06, 14/08) kojim je propisano da se doprinosi obračunavaju pri obračunu plate i da obračun vrši isplatilac plate i drugih ličnih primanja, tako što je isplaćivao plate u gotovom novcu preko blagajne bez prijave i uplate pripadajućih poreza i doprinosa, izbjegao plaćanje davanja propisanih poreznim zakonodavstvom u FBiH i to poreze i doprinose na platu u iznosu od 130.491,71 KM za 2009. godinu, u iznosu od 33.658,99 KM za 2010. godinu, u iznosu od 29.954,45 KM za 2011. godinu, u iznosu od 19.741,93 KM za 2012. godinu, u iznosu od 18.035,58 KM za 2013. godinu, odnosno u ukupnom iznosu od 231.882,66 KM, uvećano za iznos poreznih obaveza za januar 2014. godine u iznosu od 1.688,31 KM, što sve ukupno iznosi 233.570,97 KM za navedeni period, te je u periodu od 01.01.2010. godine do 21.07.2012. godine, postupajući suprotno odredbi člana 10. stav 2. tačka 3. Zakona o porezu na dohodak („Službene novine FBiH“, broj 10/08 i 9/10, 44/11), kojim je propisano da se oporezivim prihodom od nesamostalne djelatnosti smatraju svi prihodi po osnovu i u vezi sa nesamostalnom djelatnošću i suprotno odredbi člana 10. stav 3. tačka 3. Zakona o porezu na dohodak kojom je definisano da koristi koje su primljene na osnovu nesamostalne djelatnosti, i to odobreni beskamatni krediti, ulaze u dohodak, odobravao dugoročne zajmove zaposlenicima i to u iznosu od 1.004.519,23 KM u 2010. godini, u iznosu od 1.004.519,23 KM. u periodu 1.1.2011. do 30.6.2011. godini, te ostatak duga u iznosu od 320.614,00 KM u periodu 1.7.2011. do 21.7.2012. godini, na koje pozajmice nije vršio obračun niti prijavljivao porezne obaveze od koristi na ime kamata po pozajmicama zaposlenima u ukupnom iznosu od 118.273,59 KM, te dodatne obaveze na ime navedenih poreznih obaveza, na koji način je izbjegao plaćanje davanja propisanih poreznim zakonodavstvom u FBiH na ime kamata po pozajmicama zaposlenim i to u iznosu od 65.478,31 KM u 2010. godini, u iznosu od 41.993,59 KM u 2011. godini te u iznosu od 10.801,69 KM u 2012. godini, odnosno u ukupnom iznosu od 118.273,59 KM za period od 01.01.2010. godine do 21.07.2012. godine, čime je omogućio da pravno lice „Hecoprom“ d.o.o. Sarajevo pribavi protivpravnu imovinsku korist i raspolaže protivpravnom ostvarenom imovinskom koristi u ukupnom iznosu od350.156,25 KM (233.570,97 KM + 118.273,59 KM) u kojem iznosu je sebi i pravnom licu „Hecoprom“ d.o.o. Sarajevo u kojem je obavljao funkciju direktora pribavio korist, te je u tom iznosu pričinio štetu budžetu Kantona Sarajevo, budžetu Federacije BiH, Federalnom zavodu za PIO/MIO, Zavodu zdravstvenog osiguranja i reosiguranja FBiH, Kantonalnom zavodu za osiguranje od nezaposlenosti i Federalnom zavodu za zapošljavanje,
2. U periodu od 01.01.2009. godine do 31.01.2014. godine, Sead Heco, kao direktor i odgovorno lice u pravnom licu „Hecoprom” Trgovina na veliko i malo d.o.o. Sarajevo, sa sjedištem u Sarajevu, u ulici Džemala Bijedića bb, općina Ilidža, s ciljem pribavljanja protivpravne imovinske koristi za tu pravnu osobu, postupajući suprotno odredbama članova 3. stav 1. tačka b), 6. stav 1. tačka b), 7., 9. i 10. Zakona o porezu na imovinu Kantona Sarajevo (Sl. novine KS, broj 7/09), te suprotno odredbama člana 7. Zakona o porezu na dobit privrednih društava FBiH (Sl. novine FBiH, broj 97/07, 14/08 i 39/09), uskratio plaćanje poreza u iznosu od 78.883,90 KM na ime poreza na iznajmljivanje imovine, te u periodu od 01.01.2009. godine do 31.12.2012. godine uskratio plaćanje poreza u iznosu od 259.428,23 KM na ime poreza na dobit, tako što nije vršio izmirenje poreznih obaveza propisanih poreznim zakonodavstvom u FBiH, na ime poreza na iznajmljivanje imovine i na ime poreza na dobit, iako je vršio prijavu porezne obaveze, na koji način je pribavio pravnom licu „Hecoprom“ d.o.o. Sarajevo protupravnu imovinsku korist u ukupnom iznosu od 338.312,13 KM, koje pravno lice je raspolagalo protupravno stečenom imovinskom korišću te je oštetio budžet Kantona Sarajevo za iznos od 78.883,90 KM a budžet FBiH za iznos od 259.428,13 KM;
3. U periodu od 01.01.2009. godine do 28.02.2014. godine, Sead Heco, kao direktor i odgovorno lice u pravnom licu „Hecoprom” Trgovina na veliko i malo d.o.o. Sarajevo, sa sjedištem u Sarajevu, u ulici Džemala Bijedića bb, općina Ilidža, s ciljem pribavljanja protivpravne imovinske koristi za tu pravnu osobu, odobrio izdvajanje sredstava ove pravne osobe u druge svrhe, a ne za plaćanje poreznih i drugih fiskalnih obaveza pravne osobe, koja je utvrđena Rješenjem o dodatno utvrđenim poreznim obavezama broj .............. od 02.04.2014. godine, u kojem periodu je pravno lice Hecoprom d.o.o. Sarajevo imalo ukupan priliv novčanih sredstava u iznosu od 8,073.507,05 KM i ukupan odliv novčanih sredstava u ovom periodu u iznosu od 8.071.588,07 KM, tako što je, protivno odredbama člana 9. i 10. Zakona o finansijskom poslovanju FBiH, te odredbama člana 41. Zakona o porezu na dohodak i člana 71. Pravilnika o primjeni zakona o porezu na dohodak, u 2010. godini sebi kao odgovornom licu po Bruto bilansu za analitička konta za 2010. godinu pravnog lica Hecoprom, isplatio akontaciju u ukupnom iznosu od 1.038.155,79 KM, te u periodu 01.01.2009.godine do 28.02.2014. godine po Bruto bilansima za analitička konta za 2009, 2010, 2011, 2012, 2013. godinu i 2014. godinu pravnog lica Hecoprom, vršio novčane isplate preko blagajne u iznosu od 5.990.071,10 KM, isplaćivao plate zaposlenima u gotovom novcu preko blagajne bez prijave i uplate pripadajućih poreza i doprinosa suprotno odredbama člana 11. i 11a. Zakona o doprinosima FBiH, odobravao odlive novčanih sredstava u svrhe zajmova uposlenicima i to u 2009. godini u iznosu od 1.380.871,99 KM, te u periodu 2009. - 2014. godine od ukupno stvorenih obaveza 111.266.167,05 KM izmirio obaveza u iznosu od 15.410.664,41 KM ili 13,85 % ukupno izmirenih obaveza, od kojih je u strukturi izmirenih obaveza za poreze i doprinose državi od ukupno nastalih obaveza po tom osnovu u iznosu od 3.361.862,99 KM izmirio iznos od 183.942,92 KM ili 5,47%, dok je u strukturi ukupnih obaveza druge obaveze koje se ne odnose na poreze i doprinose u iznosu od 107.904.304,06 KM izmirio u iznosu 15.226.721,49 KM ili 14,11 %, a koji iznosi višestruko prelaze obaveze za poreze i doprinose koji su u navedenom periodu dospijevali na naplatu, dakle izdvajao sredstva pravne osobe u druge svrhe te je gotovinskim isplatama preko blagajne koje nisu opravdane tj. nisu zatvorena potraživanja po osnovu gotovinskih isplata, kontinuirano dovodio pravno lice u stanje insolventnost za pravodobno podmirenje poreznih obveza, a čime je omogućio da pravno lice „Hecoprom “ d.o.o. Sarajevo pribavi protivpravnu imovinsku korist i raspolaže protivpravnom ostvarenom imovinskom koristi u iznosu od690.156,69 KM, te je u tom iznosu pričinjena šteta budžetu Kantona Sarajevo, budžetu Federacije BiH, Federalnom zavodu za PIO/MIO, Zavodu zdravstvenog osiguranja i reosiguranja FBiH, Kantonalnom zavodu za osiguranje od nezaposlenosti i Federalnom zavodu za zapošljavanje.

**Dakle,** osumnjičeni Sead Heco pod tačkom 1. optužnice izbjegao plaćanje davanja propisanih poreznim zakonodavstvom u Federaciji i doprinosa socijalnog osiguranja propisanih u Federaciji, ne dajući zahtjevane podatke o svom stečenom oporezivom prihodu i o drugim činjenicama koje su od uticaja na utvrđivanje iznosa takvih obaveza, a iznos obaveze čije se plaćanje izbjegava prelazi 200.000,00 KM, pod tačkom 2. optužnice kao odgovorna osoba u pravnoj osobi s ciljem pribavljanja protupravne imovinske koristi za tu pravnu osobu uskratio plaćanje poreznih i drugih fiskalnih obaveza utvrđenih zakonom, a koja pribavljena imovinska korist prelazi 200.000 KM i pod tačkom 3. optužnice kao odgovorna osoba u pravnoj osobi koja je po poreznom zakonodavstvu u Federaciji naročito odgovorna za porezne obaveze pravne osobe, odobrio izdvajanje sredstava pravne osobe u druge svrhe, a ne za plaćanje porezne obaveze pravne osobe, pa je time prouzrokovana nesposobnost pravne osobe za blagovremeno podmirenje porezne obaveze, dok je „Hecoprom“ Trgovina na veliko i malo d.o.o. Sarajevo raspolagalo protupravno stečenom imovinskom koristi,

**Čime su:**

Pod tačkom 1. Optužnice počinili produženo krivično djelo **Porezna utaja iz člana 273. stav 3. u vezi sa stavom 1. KZ FBiH, a pravno lice „Hecoprom” d.o.o. Sarajevo u vezi sa članom 128. stav 1. tačka c) KZ FBiH, a sve u vezi sa članom 55. KZ FBiH;**

Pod tačkom 2. Optužnice počinili krivično djelo **Zloupotreba ovlasti u privrednom poslovanju iz člana 247. stav 2. u vezi sa stavom 1. tačka c) KZ FBiH, a pravno lice „Hecoprom” d.o.o. Sarajevo u vezi sa članom 128. stav 1. tačka c) KZ FBiH;**

Pod tačkom 3. Optužnice počinili krivično djelo **Nepravilno izdvajanje sredstava pravnih osoba iz člana 275. KZ FBiH, a pravno lice „Hecoprom” d.o.o. Sarajevo u vezi sa članom 128. stav 1. tačka c) KZ FBiH,**

 **sve u vezi sa članom 54. istog Zakona.**

**PRIJEDLOG ZA ODUZIMANJE NEZAKONITO STEČENE IMOVINE**

Na osnovu člana 114. i 115. Krivičnog zakona FBiH i i na osnovu člana 144. KZ FBiH i člana 10. stav 1., 2. i 4. Zakona o oduzimanje nezakonito stečene imovine krivičnim djelom FBiH, predlažem da Sud izrekne mjeru oduzimanje imovinske koristi pribavljene krivičnim djelom po ovoj optužnici od osumnjičenog Heco Seada i pravnog lica “Hecoprom” Trgovina na veliko i malo d.o.o. Sarajevo i to:

- novčana sredstva po osnovu slijedećih poreznih obaveza: poreza i doprinosa na plaće za period 01.01.2009. godine - 31.01.2014. godine u iznosu od 233.570,97 KM, poreza i doprinosa od koristi na ime kamata po pozajmicama zaposlenih 118.273,59 KM, poreza na dobit u iznosu od 259.428,23 KM i poreza na imovinu u iznosu od 78.883,90 KM, dakle, u ukupnom iznosu od **690.156,69 KM** KM.

 **KANTONALNI TUŽILAC**